מנאייכ

מָנָאיֶיכּ היא סדרת טלוויזיה ישראלית מסוגת מותחן פשע ודרמה משטרתית, שנכתבה על ידי רועי עידן והופקה ומשודרת בערוץ "כאן 11".

עונתה הראשונה של הסדרה עוסקת בחקירה שמנהלת המחלקה לחקירות שוטרים (מח"ש) בחשד שמפקד תחנת משטרה, בדרגת ניצב משנה, מעורב, יחד עם אחדים משוטריו, בפשעים חמורים הנעשים בשיתוף פעולה עם משפחת פשע.

באפריל 2021 זכתה הסדרה בפרס האקדמיה הישראלית לטלוויזיה.

סקירה

עלילת הסדרה

עונה 1
הסדרה נפתחת ברציחתו של טארק איסמעיל - עבריין ערבי סוחר נשק, בידי שוטר - אלירן חן, בשליחות ג'וני סלימאן, עמיתו של איסמעיל. אלירן נעצר על חם בידי טל בן הרוש, שהייתה במקום לאחר שיאחב"ל ידעו מראש על הרצח המתוכנן.

איזי בכר, קצין משטרה שפרש לאחר שחשף שחיתות ביחידתו – ימ"ר תל אביב, הוא חוקר בכיר במח"ש. הוא חוקר את אלירן, ובחקירתו אלירן מבקש להיות עד מדינה נגד ניצב משנה ברק הראל, מפקד תחנת ראשון לציון. איזי בוחר שלא לעסוק בתיק עקב חברותו עם ברק, אך רונית מיינצר, סגנית ראש מח"ש, מבקשת ממנו להצטרף לחקירה, תוך שהיא מקווה שאיזי ידליף חומרי חקירה לברק וכך איזי יופלל. איזי מסכים להצטרף לחקירה למורת רוחה של אשתו, אתי, קצינת משטרה גם היא.

בחקירה מתגלים הקשרים שמנהל ברק הראל עם תמיר שמעיה, ראש ארגון פשיעה. בין החשדות המיוחסים להראל, אחריות לחיסול העבריין גבי גנשווילי, בידי שוטרים בעודו מאושפז בבית החולים - תיק חקירה שנסגר לאחר שהגיע למבוי סתום. במהלך החקירה בתיק זה, רב-סמל מתקדם יגאל סנדור - בלש בימ"ר מרכז, ניסה לקשור בין הראל והאחים שמעיה לרצח. הוא יצר קשר עם המאהבת של ברק, שרון צור, נרקומנית שנמצאה בתהליך גמילה ובעברה זונה במכון של תמיר וגילי שמעיה, וביקש ממנה לצלם את הראל במצלמה נסתרת, בתמורה לסמים שסיפק לה. כשברק גילה ששרון הטמינה מצלמה נסתרת, הוא חונק אותה למוות, ומשמיד את גופתה בעזרת האחים שמעיה. הסדרה מתרחשת שנתיים וחצי אחרי אירועים אלה, המוצגים בפלשבק.

אלירן חן חותם על הסדר עד מדינה, ומשוחרר למעצר בית בבית אמו, על מנת שיוכל להיפגש עם רוסלן מנחמוב - שוטר שרצח יחד איתו את גנשווילי. המשטרה משגיחה על הבית, אך אלירן מצליח לצאת ממנו ולהימלט לטורקיה באמצעות הדרכון של אחיו. רוסלן נמלט גם הוא ומחוסל בידי לייבו, אך גופתו לא נמצאה.

ברקע נרקמת עסקת נשק בתיווכו של הראל, ומבוצעת על ידי לייבו בה עימאד מוכר מכולת נשק שנגנבה מצה"ל לחברת הביטוח תמורת תשלום כופר. מח"ש מתכוונת לבצע מעצרים על חם עם ביצוע העסקה. עימאד נעצר על ידי היאחב"ל, וברק חושש מהחקירה המתהדקת וממעצרו של עימאד ומורה לבטל את העסקה, ולהחזיר את הכסף לחברת הביטוח. בניגוד להוראה שקיבל מברק, מחליט לייבו להמתין לשעת כושר לביצוע העסקה. לאחר שנעצר עימאד מגלה רונית מיינצר להפתעתה שהוא מודיע של שב"כ, ומבקשת ממנו לקדם את העסקה. לייבו מחליט לקדם את העסקה מאחורי גבו של ברק, ונעצר על חם בידי מח"ש.

בפלשבק נוסף מוצגת חקירה שניהל איזי נגד ניצב שאול כץ, לאחר ששוטרת צעירה, קורל, התלוננה שכץ הטריד אותה מינית ואף סיפקה ראיות נסיבתיות לכך. אתי, אשתו של איזי, מתוודה בפניו שבזמן שלטענת קורל לקח אותה כץ לצימר תוך ניצול יחסי מרות, היא (אתי) הייתה עם כץ באותו צימר, מרצונה. בעקבות זאת גורם איזי לקורל להודות שתלונתה הייתה תלונת שווא.

דניאל לוין, נער הלומד בפנימייה, נעצר באלימות קשה על ידי ניר עצמון בחשד לגניבת אופניים חשמליים. איזי חוקר פרשה זו, אך חמיו של עצמון, ניצב שאול כץ המיועד להיות מפכ"ל, פועל לסיום הפרשה בעונש משמעתי קל לעצמון. איזי מתקומם על העונש הקל, ומשכנע את אמו של דניאל, טניה לוין, להגיש תביעה אזרחית נגד עצמון והמשטרה. בהמשך איזי שוכב איתה. אשתו של איזי, אתי, מודיעה לו על רצונה להתגרש לאחר שהוא מספר לה על כך.

אלירן חן מסתתר באומן, ולאחר שהדבר נודע למח"ש היא מביאה למעצרו בידי משטרת אוקראינה. איזי וטל נוסעים לשם כדי לשכנע את אלירן לשוב אתם לישראל ולהמשיך כעד מדינה. הוא מסרב תחילה, אך כאשר הוא מתרצה הוא נרצח בתא הכלא בידי אחד משותפיו לתא. הדבר אירע לאחר שדודו עיני ויתר על חילוט של כספים רבים השייכים לאוליגרך אוקראיני, בניגוד גמור למדיניותו הקודמת.

פרקליטת המחוז, עתליה בן משה, משתפת פעולה עם הראל לאחר שסייע לה בסגירת תיק פדופיליה של בנה. היא מפתה את רונית מיינצר לספק לה מידע על החקירות בעניינו של הראל, ומעבירה אליו מידע זה. חוקרת מח"ש, היבא, שמגלה זאת, מעבירה לידי ראש מח"ש גרי מידע על מעורבותה של פרקליטת המחוז. גרי, בעצה אחת עם פרקליט המדינה ועם היועמ"ש מחליט להשתיק את הפרשה תמורת פרישתה של בן משה, מתוך כוונה שלא לזעזע את המערכת.איזי אינו מוכן להשלים עם סגירת הפרשה. נודע לו שניצב דודו עיני, שעשה יד אחת עם ברק הראל, ימונה למפכ"ל המשטרה. הוא מתעמת עם שותפיו במח"ש ולאחר מכן מתפרץ לאירוע בהשתתפות השר לביטחון הפנים, יהודה כרמל, וכן ברק הראל, ניצב דודו עיני, דודם של האחים שמעיה, מאיר שמר, וחברי מרכז המפלגה. איזי נעצר ומאוים על ידי ברק הראל בפגיעה בו ובמשפחתו אם יעורר את הפרשה שהושתקה.

לאחר סגירת הפרשה היבא דורשת מגרי, בתמורה לשתיקתה בנושא, להתמנות לפרקליטת המחוז במקומה של עתליה בן משה. היא מציינת כי כפי שגרי אמר, לפעמים המערכת צריכה להתגמש.

איזי פורש ממח"ש ועובר להשיט יאכטה. חצי שנה לאחר מכן, בזמן שהוא בתחילת הפלגה, מטלפנת אליו טל בן הרוש ומודיעה לו שנמצאה גופתו של רוסלן מנחמוב.

עלילת הסדרה הושפעה במידה ניכרת מפרשת האחים פריניאן.

עונה 2
העונה נפתחת כאשר טל בן הרוש בהיריון בחודש השמיני, ובעקבות גילוי גופתו של רוסלן מנחמוב ממשיכה לחקור בפרשה. בעזרתו של איזי היא מגלה ששוטרים ממשטרת ראשון לציון הם כנראה מי שרצחו את רוסלן מנחמוב, ושחנן סלמה שיקר בעדותו במח"ש בעניין זה. אלמוני יורה בה ליד ביתה, פוצע אותה וגורם למות התינוקת שברחמה. טל משוכנעת שמי שירה בה קשור למשטרת ראשון לציון. ברק הראל מגלה שחנן סלמה הוא שירה בטל בן הרוש, באמצעות רובה שלקח בתחנת המשטרה. ברק ואנשיו מעלימים את כל ההוכחות לפשעו של חנן, ומייצרים ראיות הקושרות את הירי לחמולת אבו כמאל. איזי משוכנע שחנן סלמה ירה בטל, אך כל פניותיו להיבא שתחקור את חנן אינן נענות. לעזרתו ולעזרת איתן דויטש, מפקדה הישיר של טל החוקר את הירי, נחלץ חוקר של רשות המסים, רונן ירושלמי, המציע את שיתוף חוקרי רשות המיסים במעקבים הנדרשים. גילי שמעיה חושד ששאדי מחאמיד הוא מודיע של היאחב"ל ורוצח אותו.

טל בן הרוש יצאה מבית החולים בניגוד לדעת רופאיה, ובעודה פצועה חזרה ליאחב"ל לשם השתתפות בחקירת הירי בה. חקירתם של איתן ואיזי מובילה למסקנה שחנן סלמה הוא זה שירה בטל, ובעקבות זאת היבא דורשת מפרקליט המדינה שיאשר חקירה שלו. חוקרי רשות המיסים עוקבים אחרי ברק הראל ומגלים את קשריו עם עבריינים. ברק חומק מהם וטס למדינה אחרת יחד עם אוקסנה מנחמוב, כשבתרמילו סכום כסף גדול אותו הסליק דרך מעבר באגף בעלי התפקידים בטרם נכנס לנתב"ג. כדי להטעות את העוקבים אחריו הוא רוכש כרטיסי טיסה לברצלונה, אך יורד מהטיסה בנחיתת ביניים במילאנו, וממשיך למלון בעיר.

פרקליט המדינה מאשר למח"ש לעצור את חנן סלמה ולחקור באופן גלוי תחנת משטרת ראשון לציון. הוא מעדכן בהחלטתו את המפכ"ל, דודו עיני, וזה מעדכן מיד את ברק הראל שנמצא במילאנו. חנן נעצר ומובא לחקירה, אך אינו מודה ומנצל את זכות השתיקה. טל, מחמת התסכול וסערת הרגשות שתוקפים אותה, חוששת מאוד שחנן יצליח להערים על החוקרים ולצאת מהחקירה ללא כל עונש. כתוצאה מכך, טל מאבדת את עשתונותיה וכמעט דוקרת את חנן למוות, אלא שאיזי מצליח למנוע זאת ממנה ברגע האחרון. בינתיים במילאנו, אוקסנה מנחמוב מגלה שברק מחזיק אתו סכום כסף עצום במזומן. ברק מעביר כסף זה לגורם הקשור ברישום חברות (במקרה הזה, חברת קש של האחים שמעיה בדובאי) בשווייץ, כחלק מעסקה שרקם יחד עם תמיר שמעיה.

שי פיליפ עוצר בתואנת שווא את סמי סלימאן, מבהיר לו שידוע שהוא משת"פ של היאחב"ל, ועל ידי חקירתו באיומים מביא לכך שסמי מודה שהוא ירה בטל בן הרוש. איזי, היבא וטל מנסים לשכנע את סמי לחזור בו מהודאתו הכוזבת, אך ללא הצלחה, וכתוצאה מכך חנן סלמה משוחרר. דודו עיני מאיים על יפתח פלד כי אין לו כוונה לתת ליאחב"ל להרשיע את ברק הראל וכנופייתו, ושידע שאם ינסו לעשות זאת - הוא בעצמו ינקום בקריירה של פלד, של איתן וביחידתם. אוקסנה מנחמוב מחליטה לנתק את קשריה עם ברק הראל. המפכ"ל, דוד עיני, דורש מברק הראל כסף בתמורה לשירותים שברק מבקש ממנו לקידום פעילותה של חברת הקנאביס. איתן מקבל הוכחה שקושרת את חנן סלמה לירי בטל, אך מפקדו, יפתח פלד, מורה לו להשמיד אותה מחשש מהתגובה של דודו עיני בנוגע להמשך החקירה התקין.

בפרק סיום העונה, חנן סלמה מגיב בהתרסה כנגד לייבו ומעלה את זעמו. איזי והיבא משכנעים את נטלי להעיד נגד ברק ומצליחים לאסוף ראיות נגדו. ברק נעצר להפתעתו ומובא לחקירה במחסן שבו התנהלה החקירה בנדון הירי בטל. לאחר מכן פרקליט המדינה מגיע בהפתעה לחקירה ולאחר הפסקת ההקלטה טוען שחושיו מורים על עסקה סיבובית בין ראש הממשלה למאיר שמר ובה חברת הקנאביס של האחים שמעיה תוכל להגדיל משמעותית את שוויה בתמורה למינוי אייל זיגדון לראש יאח"ה אשר יסגור את תיקי ראש הממשלה. הוא לוחץ על ברק להיות מופעל כסוכן על מנת להפיל את ראש הממשלה, נגד דעתם של איזי והיבא. איזי נאלץ בלב כבד להסכים להצעתו של קובי להיות המפעיל של ברק ובכך יוצר נתק בינו לבין טל, אשר רואה בהסכמתו כניעה. לייבו מבצע הונאה לחנן סלמה ונותן הוראה לשי פיליפ ולאושרי ברוך לרצוח אותו במהלך פשיטה על אתר בנייה, במה שייראה כמו תאונה. ברק מגיע לזירת האירוע ומהדם שנמצא על פניו של שי פיליפ מבין את השתלשלות העניינים.

הדמויות וצוות השחקנים

המחלקה לחקירת שוטרים (מח"ש) במשרד המשפטים 

 פקד (בדימוס) יצחק "איזי" בכר (שלום אסייג) – הדמות המרכזית בסדרה, חוקר מח"ש שנחשב ישר ואחד שלא מעלים עין מעבירות של חבריו. קצין משטרה לשעבר בימ"ר. חברם הטוב של ברק הראל ודודו עיני, מצטרף לתיק חקירה נגד חברו, ברק.
 עו"ד רונית מיינצר (מיה דגן) (עונה 1) – סגנית ראש מח"ש, עומדת בראש החקירה של פרשת ברק הראל.
 אבנר ברנס (מיכה סלקטר) – ראש היחידה ארצית במח"ש ועמית של רונית, ממובילי החקירה נגד הראל. בעברו היה קצין בדרגת רב פקד.
 עו"ד גרי רוזנטל (שמיל בן ארי) (עונה 1) – ראש מח"ש. מסיים את תפקידו מבלי שפורט מדוע.
 עו"ד גלעד פדובה (אייל זוסמן) (עונה 1) – ראש שלוחת מרכז של מח"ש.
 עו"ד היבא אל-נאסר (מונא חוא) – חוקרת משלוחת מרכז של מח"ש. בסוף העונה הראשונה היא מקודמת לתפקיד סגנית ראש מח"ש, בתמורה לשתיקתה בפרשת ברק הראל.
 יואל שוורץ (עומר פרלמן) - חוקר מתמחה במח"ש.
 מכלוף (שלומי יאס) (עונה 1) - בלש.
 יהושע (שוקי) כהן (דור קישיצקי) (עונה 1) - אחראי בילוש בתיק ברק הראל מטעם מח"ש.
 יפעת טלמור (שירי נדב נאור) (עונה 2) - ראש מח"ש החדשה.
 קרלוס שפירא (אלון חמאווי) (עונה 2) - חוקר במח"ש.

הפיקוד הבכיר במשטרת ישראל

 תת-ניצב (בדימוס) יהודה כרמל (איל פרולינגר) (עונה 1) – השר לביטחון פנים, קצין משטרה לשעבר ש"טייח" פרשת שוטר שסרח.
 ניצב דודו עיני (ששי סמוכה) – מפקד מחוז מרכז, צפוי לפרוש לאחר שתקוותיו להתמנות למפכ"ל נגוזו. חברם הטוב של איזי בכר וברק הראל. בעונה השנייה הוא מפכ"ל משטרת ישראל, בדרגת רב-ניצב.
 ניצב שאול כץ (רמי הויברגר) – סגן המפכ"ל והמועמד המוביל לתפקיד המפכ"ל, שמטייח חקירה נגד חתנו ניר עצמון בפרשת דניאל לוין. ניהל רומן עם אתי בכר. בסוף העונה הראשונה, לאחר שלא קודם להתמנות למפכ"ל, פרש מהמשטרה. בעונה השנייה עובד כמנכ"ל חברת קנאביס רפואי.
 ניצב אשר גיאת (אמיתי יעיש) (עונה 2) - ראש אח"מ. חבר של פרקליט המדינה קובי הוניג מימי הצבא.

תחנת משטרת ראשון לציון

 ניצב משנה ברק הראל (עמוס תמם) – מפקד התחנה. נמצא במרכז תיק החקירה של מח"ש. חברם הטוב של איזי בכר ודודו עיני. נמסר כילד לאימוץ מכיוון שאמו הנרקומנית נפטרה משימוש בסמים. על אף חייו כנער בעייתי, שירת בחטיבת גולני כלוחם, מה שאפשר לאיזי לגייסו למשטרה כסוכן סמוי בקרב עבריינים בהרצליה.

 פקד אופיר "לייבו" לייבוביץ' (דורון בן-דוד) - קצין בילוש בתחנת ראשון לציון, שמשמש כקבלן הביצוע של ברק הראל.
 רב-סמל מתקדם אבי שם טוב (יאיר ראופמן) - שוטר בצוות הבילוש ונהגו של לייבו.
 רב-סמל חנן סלמה (ניל משען) - שוטר סיור, בעונה הראשונה לא מודע לפן הפלילי בעבודתו בצוות של לייבו. בעונה השנייה יורה בטל בן הרוש עקב חומרים שהחזיקה העלולים להפליל אותו, את לייבו ואת שם טוב ברצח רוסלן מנחמוב. נרצח בהפלה מגובה שלוש קומות על ידי שי פיליפ ואושרי ברוך בתרגיל הונאה שבו נשלח לחפש שוהים בלתי חוקיים החשודים במעשי שוד באתר בנייה בראשון לציון.
 מפקח מלכה טסיגאו (טובית סמאי) (עונה 1) – מפקדתו של אלירן חן. בשל שיתוף הפעולה שלה עם החקירה כנגד ברק הראל, מפוטרת מהמשטרה ועוברת להיות קב"טית במשרד הרישוי.
 סמל שני אלירן חן (עופר חיון) (עונה 1) – שוטר בתחנה, רצח את טארק איסמעיל בשליחות ג'וני סלימאן ונתפס. מבקש להיות עד מדינה נגד ברק הראל, בפרשת רצח גבי גנשווילי, אותו רצח שנתיים וחצי קודם לכן. נמלט לאומן ושם נרצח בהוראת דימיטרי כוגן.
 סמל שני רוסלן מנחמוב (ארם רבינוביץ) (עונה 1) – שוטר לשעבר בתחנה, הודח עקב שימוש בסמים קלים. שותף לרצח גבי גנשווילי ביחד עם אלירן חן. במהלך העונה הראשונה נרצח על ידי לייבו, חנן ושם טוב.
 רב-סמל מתקדם רויטל לוינסון (נלי מירה רובין) (עונה 2) - חוקרת משטרה. גרושה וידידה של ניקיטה, שבד בבד גם משתפת פעולה עם ברק וחבורתו.
 רב-סמל אושרי ברוך (פיני גואטה) (עונה 2) - השותף של חנן לדירה. שוטר סיור המשרת בצוות של לייבו. בוגד בחנן ומסייע לשי פיליפ ברציחתו בדחיפה מגובה רב.

צוות היחידה הארצית לחקירת פשיעה חמורה ובינלאומית (יאחב"ל)

 תת ניצב יפתח פלד (אודי רצין) – מפקד היאחב"ל.
 סגן ניצב איתן דויטש (ישי גולן) – המפקד של טל בן הרוש, שמנהל איתה רומן.
 פקד טל בן הרוש (לירז חממי) – שוטרת ביאחב"ל. עצרה את אלירן חן באירוע הרצח, סופחה על ידי איתן לצוות החקירה במח"ש, כשותפה של איזי.
 רס"ר איריס ברנר (רוני מרחבי) (עונה 2)
 ניקיטה קוצ'וק (מיכאל להב) (עונה 2) - קצין בילוש.

צוות היחידה המרכזית (ימ"ר)
 ניצב משנה אייל זיגדון (חיים זנאתי) - מפקד ימ"ר מרכז. בעונה הראשונה עוין כלפי דודו עיני; בעונה השנייה משתף איתו פעולה בכדי לקבל את הפיקוד על יאח"ה ולהתקדם לדרגת תת-ניצב.
 רב-סמל מתקדם יגאל סנדור (סרגיי בוכמן) (עונה 1) - בלש בימ"ר מרכז. שיתף פעולה בעבר עם מח"ש, בחקירת רצח גבי גנשווילי נגד ברק הראל. כתוצאה משיתוף הפעולה קידומו נפגע.
 רב-סמל ראשון שי פיליפ (עומר ברנע) (עונה 2) - חוקר במחלק רצח בימ"ר מרכז. איש מודיעין מושחת שעובד בהנחיית ברק הראל.

שוטרים נוספים
 סגן ניצב אתי בכר (אורנה פיטוסי) (עונה 1) – קצינת משמעת בבית הדין של המשטרה ואשתו של איזי, שמתנגדת להצטרפותו לתיק החקירה. ניהלה רומן עם שאול כץ כשנתיים קודם לכן. כששפטה את ניר עצמון חתנו של כץ היא פסקה לו עונש קל. החלה תהליך גישור עם איזי, אך שוב בגדה בו עם פנסיונר של "אלעל" בשם חיים שאותו הכירה בחוג פילאטיס ולאחר מכן שלחה לאיזי טפסי גירושין, עליהם חתם.
 פקד ניר עצמון (גולן גרוס) (עונה 1) – שוטר אלים, חתנו של שאול כץ. הועמד לדין משמעתי בשל אלימות כלפי דניאל לוין לאחר חקירה שאיזי בכר יזם. קיבל הורדה על תנאי לדרגת מפקח.
 רב-סמל בכיר משה בראזני (אשר סיוון) – משטרת התנועה, חבר של איזי ושותף לתרגיל חקירה שהוא עורך לברק.
 רב-סמל בכיר מיכאל סבג (אושר מימון) (עונה 2) - מש"ק בבית החולים.
 רב-סמל מתקדם מרדכי "מורדי" אשל (בצלאל בורוכוב) (עונה 2) - שוטר מושחת בתחנת זבולון, שנעצר באשמה שמכר שיחות טלפון לאסירים ומופעל כמדובב של חנן סלמה בתא המעצר. מתאבד בתלייה בתאו.
 רב-סמל מתקדם יוליה צוקרמן (דיאנה גולבי) (עונה 2) שוטרת בתחנת זבולון. מדווחת לקרלוס על מורדי.
 ניצב משנה פנינית אלוש (הילה שליו) (עונה 2) - מפקדת תחנת זבולון. המפקדת של מורדי ויוליה.

כנופיית האחים שמעיה ותושבי מושב ראשונים

תמיר שמעיה (קובי שמעוני) – עבריין העומד, בצוותא עם אחיו גילי, בראש ארגון פשיעה במרכז הארץ. מקור מודיעיני של ברק הראל ושותפו לפשע.
גילי שמעיה (אבי סלמה) – האח הלא פיקח של תמיר שמעיה.
 עזרא פלאח (אייל רוזלס) - חבר ילדות של מאיר שמר ועבריין בכנופייתם של האחים שמעיה. נפצע מירי של רוסלן בעונה הראשונה (לאחר עימות ביניהם), ובנוסף בא יחד עם גילי שמעיה לאיים על אביו של איזי בעונה השנייה, ונפצע שוב לאחר עימות קשה נוסף.
 מאיר שמר (מוטי בן ישי) - איש עסקים, ראש קבוצת מ.ש. נכסים ודודם של האחים תמיר וגילי שמעיה.
 גולדי (רז צבי) (עונה 2) - שומר ראש ועושה דברם של תמיר וגילי
 שלומי בוחניק - שומר ראש ועושה דברם של תמיר וגילי
 יניב ששון (ליאור גרטי) (עונה 1) – בעל פיצוצייה בראשון לציון. מנהל מקום הימורים בעבור האחים שמעיה בחדר שמור בחנות שלו. אשתו בקשר תמידי עם אופיר לייבוביץ' אם באים אנשים לא רצויים לחנות.
 דמיטרי כוגן (עונה 1) - עבריין יהודי מאוקראינה. חבר של עזרא פאלח מישיבתם במשך שנתיים בכלא שאטה, ובהווה איש עסקים שחי בקייב. משחד את משטרת אוקראינה כדרך קבע. לבקשת האחים שמעיה פועל לרציחתו אלירן חן בכלא האוקראיני תמורת שחרור כספים שהיו מחולטים בידי המשטרה, בידי דודו עיני.
 שרון צור (מאי מיכאלי) (עונה 1) - נרקומנית הנמצאת בתהליך גמילה ובעברה זונה במכון של תמיר וגילי שמעיה. לה ולברק הראל יש ילד משותף. לאחר שהראל גילה שהיא צילמה אותו בחשאי עבור המשטרה, הוא רצח אותה.
 נטלי חסון (עמנואל הורי) - אחותה הגדולה של שרון צור. בעלת השליטה בירדן הולדינגס, שעפ"י החשד ברק הראל הוא הבעלים הסמוי שלה.
 מארק חסיד (עמית ליאור) (עונה 2) - בעל חברת קנאביס רפואי. בעל חוב לתמיר שמעיה.
 בן ציון סלמה: אביו של חנן סלמה וזכיין של עיריית ראשון לציון בהפעלת כלי רכב לאיסוף גזם ואשפה. משמש כקוף של האחים שמעיה.

משפחת בכר

 לאון בכר (מכרם ח'ורי) (עונה 2) - אביו של איזי. בעברו שוטר במרחב יפתח. בעל חנות לציוד דיג וצלילה ביפו.
 שני בכר (יובל כרמל) (עונה 2) - בתם של איזי ואתי. שוטרת בקורס חוקרי נוער.
 ירון בכר - בנם הבכור של איזי ואתי. משרת ביחידה קרבית.

משפחת הראל
 ענת הראל: אשתו המנוחה של ברק. נפטרה מסרטן. ללא ידיעתה ניהל רומן מחוץ לנישואים עם שרון צור, זונה משוקמת.
 שירה הראל: בתם הבכורה של ברק וענת.
 מעיין הראל: בנם הצעיר של ברק וענת.
ירדן חסון: בנם מחוץ לנישואים של ברק ושל שרון צור. גדל אצל דודיו, עדי ונטלי חסון. ברק פתח חברות קש על שמו וניהל את ארגון הפשע שלו דרכן.

דמויות נוספות
דניאל לוין (נמרוד אנדולט) (עונה 1) - בנה של טניה לוין, הוכה על ידי ניר עצמון, בגלל גניבת אופניים.
 טניה לוין (אנה דוברוביצקי) (עונה 1) – אמו של דניאל, ניהלה רומן עם איזי.
 אוקסנה מנחמוב (שרי שימחוב) – אשתו, ובהמשך אלמנתו, של רוסלן מנחמוב. בעונה השנייה היא מנהלת רומן עם ברק הראל.
 עו"ד אלדד מן (גור יערי) (עונה 1) - היועץ המשפטי של חברת הביטוח "ברטל".
 אמנון (ברוך דרור) (עונה 1) - איש שירות הביטחון הכללי (שב"כ) המפעיל את עימאד חירבאווי כמקור מודיעיני.
 עתליה בן משה (רונה ליפז-מיכאל) - פרקליטת מחוז מרכז. משתפת פעולה עם ברק הראל ומתפטרת אחרי החשיפה בעניינה. בעונה השנייה היא עובדת אצל מאיר שמר בחברת הנכסים והנדל"ן שלו.
יבגני פרידמן (עונה 1) – חבר של רוסלן מהצבא. מתגורר בעפולה, היפי שבעברו נעצר על סחר בסמים.
 איתמר בן משה (עונה 1) – יליד 1992. בנה של עתליה בן משה ופדופיל שנעצר במסגרת מבצע משטרתי. ברק הראל דאג לשחרורו המוקדם ללא כתב אישום ולכן אמו מסייעת לברק עם כיסוי משפטי למעשיו הפליליים.
 עימאד חירבאווי (הייתאם עומארי) (עונה 1) - מנהיג כנופיה מכפר קאסם העוסק בפשיעה ובסחר בנשק, ומשתף פעולה עם ברק הראל והאחים שמעיה, הוא משמש מודיע של השב"כ ומחסל את ג'וני סלימאן כדי שלא ייחשף.
 טארק איסמעיל (עונה 1) - לקוח של הכנופיה, שותף לשוד מכולת האמל"ח מבסיס צבאי ליד רחובות. נרצח בעת שישב בבית קפה בבת ים על ידי אלירן חן בהזמנת ג'וני סלימאן - שותפו, לאחר שהוא חושד בו לשווא שהוא משתף פעולה עם השב"כ.
 ג'וני סלימאן (עונה 1) - בעל מגרש חלפים לכלי רכב בראשון לציון, נרצח על ידי האחים שמעיה במלון אליו נמלט לאחר רציחתו של טארק.

 יעל בן הרוש (נטלי עטיה) (עונה 2) - אחותה של טל בן הרוש שמחדשת איתה קשר לאחר נתק של שנים. גרושה ויוצאת עם איזי לדייט לא מוצלח.
 רונן ירושלמי (בן יוסיפוביץ') (עונה 2) - מפקח חוקר ברשות המסים.
 סוזי אמיתי (יעל איתן) (עונה 2) - כתבת פלילים בטלוויזיה.
 ד"ר חכמון (מיכל ורשאי) (עונה 2) - הרופאה שמטפלת בטל בבית החולים.
 אושר: תושב ראשון לציון וחייל בדרגת סמל המשרת בחטיבת גבעתי. סוחר סמים ומקיים יחסי מין עם קטינות. מיודע עם לייבו ושם טוב שחושדים שהאופנוע שלו היה מעורב בירי בטל בן הרוש.
 דורי כצמן (יובל לבני) (עונה 2) - חבר של חנן, בעל הקטנוע ששימש לניסיון ההתנקשות בטל בן הרוש.
 עו"ד מנסור טאהא (ג'וני ערביד) (עונה 2) - עורך הדין של מוחמד אבו כמאל.
 אריה קורצקי (גיל וסרמן) (עונה 2) - בלש ברשות המיסים, עוקב אחרי ברק הראל ושוטריו במסגרת חקירת הירי בטל.
 ברי (אבי אזולאי) (עונה 2) - דילר של תרופות שמנסה לעשות עסקים עם טל.
 קובי הוניג (נבו קמחי) (עונה 2) - פרקליט המדינה.
 סמי סלימאן (עבדאללה עקל) - אחיו של ג'וני. משת"פ של איתן והמשטרה, מופעל על ידי טל. נשוי ואב לתינוק.
 שאדי מחאמיד (סעיד חוארי) (עונה 2) - חמולת אבו כמאל, דרוש לחקירה בתחנת כפר קאסם על איומים נגד אחותו. מחוסל על ידי גילי שמעיה בשל מידע שגוי לפיו הוא המודיע של יאחב"ל.

דמויות אורחות
 רועי עידן – קצין משטרה ששר באירוע הפרישה של ניצב עיני בפרק הראשון של הסדרה. כמו כן, מופיע גם בעונה השנייה לזמן קצר במשרדי יאחב"ל. ביוני 2023 עידן חשף בטוויטר שדמותו תקבל תפקיד גדול יותר בעונה השלישית.
 איילה חסון (עונה 2) – הופעת קמע.
 יהושע בריינר (עונה 2) – הופעת קמע.
 ליטל שמש (עונה 2) – כתבת ערוץ טלוויזיה.
 יאיר קראוס (עונה 2) – כתב בערוץ טלוויזיה לצידה של שמש.
 לירן לוי (עונה 2) – כתב ערוץ 23.
 תנ"צ גיא ניר (עונה 2) – הופעת קמע.
 ד"ר חן קוגל (עונה 2) – הופעת קמע.
 דורון אברהמי (עונה 2) – עציר בתחנת זבולון.
 אהוד עזריאל מאיר (עונה 2) – חבר בצוות היחידה הסמויה של רשות המיסים.
 עו"ד ברק כהן (עונה 2) – רס"ם מנחם חמדאני.

הפקה
לעונה הראשונה של הסדרה תוכננו במקור 12 פרקים, אך היא קוצצה לעשרה פרקים בלבד לאחר סיום הצילומים. היא עלתה לשידור ב-2 באוגוסט 2020 והפרק האחרון שודר ב-31 באוגוסט 2020. את הסדרה הגה וכתב רועי עידן במשך שנתיים על סמך חוויותיו כמתנדב במשטרה במשך ארבע שנים והפיקה חברת ההפקות "יואב גרוס הפקות". בראיון ספייס עם רות אלבז ב-14 ביולי 2022 טען עידן שכתב את הדמות של איזי בכר כשידע שהוא רוצה לראות את שלום אסייג מגלם אותו, בשל היכרותו את אופיו הרציני של אסייג מחוץ למצלמה ובשל גובהו (1.94 מ') שיכול להיות בסיס טוב לצללית של איזי בכר לצדה של הצללית של טל בן הרוש אשר רצה שיהיו הסמל של הסדרה. חנות ציוד הדיג והצלילה של אביו של איזי הייתה צריכה להיות בשימוש גם בעונה הראשונה אולם אלון זינגמן לא חשב שהיא חיונית לעלילה.

בספטמבר 2020 עידן אישר שמתוכננת לסדרה עונה שנייה, שתתמקד בפשיעה כלכלית. רועי עידן פנה אל רינה מצליח בכדי שתשחק קריינית חדשות בעונה השנייה, אולם היא דחתה את הצעתו. לאחר מכן נטען כי אבי ניר הטיל וטו על הופעתה. אורנה פיטוסי פוטרה בריש גלי לאחר שפרסמה כי לא תתחסן כנגד נגיף קורונה והפיצה תוכני הכחשת קורונה ברשתות החברתיות ולאחר שכשלו כמה ניסיונות שכנוע להעסיקה רק לאחר שתתחסן. שמיל בן ארי פוטר גם הוא מהסדרה בשל הסתבכותו באמירה לא מקובלת בנוגע להטרדות מיניות בהקשר לארז דריגס שכתב את הסדרה "חזרות" אשר בה שיחק גם בן ארי.

בנובמבר 2021 החלו צילומי העונה השנייה. ב-13 בדצמבר 2021 דיווח רן בוקר כי הניצבים בצילומי העונה השנייה לא הורשו לאכול את ארוחת הצהריים בעת ששחקני הקבע סעדו, עד להתערבותו של שלום אסייג באיום כי יעזוב את סט הצילומים. בשל חריגות בתקציב של 30%, נחתך קו העלילה השני של העונה השנייה לפיו אוליגרך יהודי-רוסי בשם סמיון רוסקובסקי (אליו לוהק ולדימיר פרידמן) הוא הגורם שהקשר איתו סיבך את ראש הממשלה הישראלי בחקירות בנוגע לפלילים, ונגנזו שש סצינות שבהן היה מעורב החוקר סנדור מהעונה הראשונה אל מול רוסקובסקי.

בריאיון שהתקיים ביולי 2022 לישראל היום, גילה גולן שדמותו של איתן מבוססת על יאיר רגב אשר שירת במשטרה 27 שנה ובשיאן כיהן בתפקיד זהה לתפקיד של איתן ביחב"ל וניהל חקירות מפורסמות כגוון המעילה בבנק למסחר ופרשת האי היווני.

ב-26 ביולי 2022, נמסר על חידוש הסדרה לעונה שלישית. בפברואר 2023, נמסר על ליהוקו של הקריין זוהר סדן לסדרה. צילומי העונה השלישית החלו ב-17 באפריל 2023. באותו החודש, אושר גם ליהוקם של רון שחר, הרצל טובי, אלון פדות, אסף זגה אורן פסו ונדב נייטס לצוות השחקנים.

שם הסדרה
המילה "מנאייק" משמשת בסלנג העברי בפי חיילים לתיאור שוטר צבאי השנוא עליהם או בפי עבריינים לתיאור שוטר. בסדרה משמשת המילה בפי השוטרים לתיאור חוקרי מח"ש השנואים עליהם. בשם הסדרה נלקח הכתיב "מנאייכּ", שהוא לכאורה תעתיק מדויק יותר מערבית, אף שזו אינה מילה ערבית תקנית, אך השורש בערבית שממנו נלקחה משמש לתיאור מין אנאלי בגבר. ההקשר המיני הבוטה של שם הסדרה הביאה לביקורת על בחירת שם זה לסדרה. בתגובה לביקורת הסביר תאגיד השידור הישראלי:
"'מנאייכ' הוא מושג מתוך העגה ביחסי עבריינים ושוטרים, עליהם מבוססת סדרת הדרמה, סלנג ל'מלשין', ומושג שחילחל עמוק לתוך הסלנג המשטרתי. הסדרה עוסקת בשחיתות במשטרה, בטשטוש הגבולות בין מערכת החוק והעולם העברייני ובחוקרי מח"ש המנסים לחשוף פרשיית שחיתות פנים ארגונית, פעילות שהביאה לכך שהם מכונים פעמים רבות במציאות 'מנאייכים'."

ההשראה לסדרה
כל אחד מפרקי הסדרה מתחיל בהודעה: "ההפקה מבקשת להדגיש כי הדמויות, הסיפורים והשמות בסדרה הינם פרי המצאת היוצרים וכל קשר בינם ובין המציאות מקרי בהחלט". עם זאת, קיים דמיון רב בין פרטים בסדרה לבין פרטים שהופיעו בפרשיות שחיתות ופשע במציאות: פרשת האחים פריניאן (שנבדקה על ידי ועדת זיילר) ופרשת רות דוד ורונאל פישר.

פרשת האחים פריניאן
 ארגון פשע המנוהל על ידי אחים ממושב
 בסדרה: האחים שמעיה מ"מושב ראשונים" (המושב אינו קיים במציאות)
 במציאות: אחים פריניאן מהמושב הודיה
 שוטר רוצח בשליחות הפשע
 בסדרה: השוטר הרוצח אלירן חן נשלח על ידי מפקדו במשטרה, ברק הראל, המשתף פעולה עם האחים שמעיה, כדי לחסל את העבריין גבי גנשווילי.
 במציאות: השוטר הרוצח צחי בן אור, נשלח על ידי האחים פריניאן כדי לחסל את העבריין פנחס בוחבוט.
 רצח בבית החולים
 בסדרה: גבי גנשווילי נרצח בעודו מאושפז בבית חולים, לאחר שנפצע בניסיון חיסול קודם שלו, ניסיון שגם אותו הזמינו האחים שמעיה.
 במציאות: פנחס בוחבוט נרצח בעודו מאושפז בבית חולים, לאחר שנפצע בניסיון חיסול קודם שלו, ניסיון שגם אותו הזמינו האחים פריניאן.
 אופן הרצח בבית החולים: המבצעים
 בסדרה: רוצחיו של גנשווילי היו שני שוטרים, שהגיעו לבושים במדי משטרה לבית החולים.
 במציאות: רוצחיו של בוחבוט היו שוטר ועבריין, שהגיעו לבושים במדי משטרה לבית החולים.
 אופן הרצח בבית החולים: ניטרול השומר
 בסדרה: כדי לנטרל התנגדות לרצח, הכו רוצחי גנשווילי, עד אובדן הכרה, את השוטר שהופקד על שמירתו של גנשווילי בבית החולים, וישב במסדרון בסמוך לחדרו.
 במציאות: כדי לנטרל התנגדות לרצח, בעטו רוצחי בוחבוט בחברו של בוחבוט שישב בחדרו.
 הסדר עד מדינה, בריחת העד ורציחתו
 בסדרה: אלירן חן, רוצחו של גנשווילי, ביקש הסדר עד מדינה, כדי להפליל את מפקדו במשטרה ששלח אותו לרצוח. במסגרת גיבוש ההסדר, הושם חן במעצר בית, נמלט ממעצר הבית, ברח לאומן, ולאחר שסירבו לבקשתו להסדר עד מדינה מקל, נרצח בהיותו באומן, ברצח שהזמין מפקדו ברק הראל שחשש להיות מופלל.
במציאות: צחי בן אור, רוצחו של בוחבוט, ביקש הסדר עד מדינה, כדי להפליל את האחים פריניאן ששלחו אותו לרצוח. במסגרת גיבוש ההסדר, הושם בן אור במעצר בית, נמלט ממעצר הבית, ברח למקסיקו, ולאחר שסירבו לבקשתו להסדר עד מדינה מקל, נרצח בהיותו במקסיקו, ברצח שהזמינו האחים פריניאן, שחששו להיות מופללים.
 מעצר שחשף פרשת רצח
 בסדרה: מעצרו של חן בפרשת רצח אחרת היא שהובילה להודאתו ברצח גנשווילי, ולבקשת הסדר עד המדינה כדי להקל בעונשו. עד להודאתו ברצח גנשווילי לא היה ידוע שהיה לחן קשר לרצח.
 במציאות: מעצרו של בן אור בפרשת שוד היא שהובילה להודאתו ברצח בוחבוט, ולבקשת הסדר עד מדינה כדי להקל בעונשו. עד להודאתו ברצח בוחבוט לא היה ידוע שהיה לבן אור קשר לרצח.
 פרשת החזר רכוש גנוב באישור פרקליטות
 בסדרה: פרשת עסקה של החזרת האמל"ח גנוב, לה השיג ברק הראל אישור בכתב מהפרקליטה עתליה בן משה
 במציאות: פרשת של החזרת הסוללות הגנובות מפיקוד העורף בה היו שותפים קציני המשטרה; על פי ועדת זיילר נטען, כי היה אישור בעל פה מפרקליטה שלא זכרה זאת.
 דמיון בדמויות
 בסדרה: הדמויות של אופיר ליבוביץ', ברק הראל, דודו עיני, יהודה כרמל ועתליה בן משה
 במציאות: דמויות שנחקרו על ידי ועדת זיילר לאחר שיוחסו להם חשדות שמזכירות את המעשים שבוצעו בסדרה על ידי הדמויות הנ"ל, אולם החשדות כנגדם לא הוכחו

פרשת החשדות הפליליים נגד רות דוד ורונאל פישר 
 פרקליטת מחוז
 בסדרה: עתליה בן משה, פרקליטת מחוז מרכז
 במציאות: רות דוד, פרקליטת מחוז תל אביב
 טענה על סגירת אישומים על ידי הפרקליטות
 בסדרה: עתליה בן משה נחשדה בשחיתות, לאחר שהגנה על ברק הראל מהרשעה באמצעות הנפקת אישורים לפעולות שביצע, ובאמצעות יידוע שלו על הליכי החקירה נגדו, ועל מקומו של העד המרכזי נגדו – מה שאפשר את חיסולו של העד.
 במציאות: רות דוד הייתה מעורבת במספר מקרים בהם נטען כי לא נהגה כשורה, לאחר שסגרה באופן תמוה אישומים.
 סיום דרכה של הפרקליטה בפרקליטות
 בסדרה: עתליה בן משה התוודתה בפני היועץ המשפטי לממשלה ופרקליט המדינה אודות קשריה עם ברק הראל וסוכם עמה כי תתפטר מרצונה מן הפרקליטות, ולא תעמוד לדין על מעשיה.
 במציאות: לאחר שרות דוד סיימה את כהונתה בפרקליטות, היא הצטרפה כדירקטורית בחברה ב. יאיר שהייתה מעורבת בפרשת המעילה בבנק למסחר והצטרפה כשותפה למשרד עורכי הדין של רונאל פישר. היועץ המשפטי לממשלה אביחי מנדלבליט החליט לסגור את תיק החקירה כלפי דוד בנושא תפקודה בעת שירותה בפרקליטות, בהיעדר ראיות מספיקות להרשעה פלילית. עם זאת ציין מנדלבליט כי "התנהלותה של רות דוד כפי שהתגלתה בחקירה היא בעייתית ואינה עומדת בקנה אחד עם נורמות ההתנהגות המצופות מפרקליט בפרקליטות המדינה".
 החוקר חושף השחיתות והתנהגותו
 בסדרה: איזי בכר מחה בפומבי לאחר שנחשפו פשעי החבורה.
 במציאות: רפי רותם חשף שחיתות ברשות המיסים והאשים את רות דוד. לאור מחאותיו נעצר מספר פעמים תוך שימוש באלימות, בטענה שהטריד את המשטרה.

פרסים ומועמדויות

קישורים חיצוניים

 מנאייכ, באתר תאגיד השידור הישראלי
 
ביקורות
 
 
 גידי אורשר, “מנאייכ” – השוטר הטוב, השוטר הרע . 9 בסולם אורשר., "סולם אורשר", 7 בספטמבר 2020
 מאיה בואנוס, ״מנאייכ״ – ביקורת מסך, באתר פוליטיקלי קוראת, 3 בספטמבר 2020
 
 
 
ביקורות בתום העונה השנייה

הערות שוליים

סדרות טלוויזיה ישראליות שעלו לשידור בשנות ה-2020
סדרות דרמה המשכיות: ישראליות
סדרות מתח ישראליות
סדרות משטרה ופשע
תאגיד השידור הישראלי: תוכניות וסדרות טלוויזיה
משטרת ישראל בתרבות ובאמנות
זוכי פרס האקדמיה לטלוויזיה: תוכניות וסדרות